Det kan medføre store ødelæggelser og betyde nødlanding, hvis et fly rammer en fugl. Nu har Aalborg Lufthavn installeret et nyt fugleradarsystem, som overvåger aktiviteten over lufthavnen for at undgå birdstrikes. - Problemer med fugle i Aalborg Lufthavn er en sjældenhed, men sikkerhed kan ikke gradbøjes, siger lufthavnsdirektør Søren Svendsen til Aalborg Lufthavns hjemmeside. Det nye fugleradarsystem viser fugle i en radius af 7,4 kilometer i luftrummet omkring Aalborg Lufthavn. Som den eneste lufthavn i verden har lufthavnen gjort det muligt for piloter at følge med på radaren. Også Air Transport Wing Aalborgs mågejægertjeneste kan kigge med via en applikation, der viser fuglekoncentrationen i realtid. - Aalborg Lufthavn menes at være den eneste lufthavn i verden, der direkte deler informationer om fugleaktivitet med piloterne, sådan at de kan tage højde for fugleaktivet i deres anflyvninger og afgange, siger Bjørn Simonsen på lufthavnens hjemmeside. Fugleradarsystemet er lavet i samarbejde med den danske teknologivirksomhed AscendXYZ og udviklet under European Space Agencys (ESA) Business Application Program. Tirsdag var repræsentanter fra ESA på besøg for at se systemet i brug. I 2013 var TV2 Nord med ombord, da et af Flyvevåbnets fly ramte en måge og måtte sikkerhedslande. Se indslaget her:
Et nyt fugleradarsystem i Aalborg Lufthavn overvåger fugleaktiviteten for at undgå såkaldte ”birdstrikes”.